AlexejDobrolubov/national_council_slovak_2010 huggingface dataset:
22. schôdza NR SR - 1.deň - A. popoludni
Dátum: 2024-10-22
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

30. Ďakujem pekne. Tu sa krásne ukazuje, ako vládna koalícia to myslí s ľuďmi. Ako to myslia pred voľbami, keď im sľubujú hory-doly, jasné, zavedieme hneď, prvé Vianoce budete mať plnohodnotný 13. dôchodok 640 euro. Jasné, nezoberieme vám žiadne sociálne výhody, sociálny štandard. Nebojte sa, len nás voľte, všetko bude super, budeme tu ako profesionáli riadiť túto krajinu, tento parlamentu. A aká je realita po voľbách, rok po voľbách? Samozrejme v prvom rade upratať všetky kauzy, políciu rozobrať, vyšetrovateľov zničiť, špeciálnu prokuratúru zrušiť, následne poďme na svoje platy. Ministri päťtisíc eur mesačne navýšené platy, bez hanby. Ľuďom ani tú minimálnu mzdu nevedia dať od 1. 1. 2025. Môžeme sa baviť 1. 1. ´26, toto je návrh vlády. Prečo im nedáte tú minimálnu mzdu tých 858 eur od 1. 1. 2025? Keď sebe viete hneď zvyšovať platy o päťtisíc euro mesačne. Ficovi doživotná renta, šofér, ochranka. Toto viete robiť. Pellegrinimu 4 mil. eur navyše viete dať. Tam sú peniaze, tam sa dá. Tam sa dá nájsť. Ale keď treba dať ľuďom, ktorí zarábajú minimálnu mzdu, ktorí prežívajú z mesiaca na mesiac, tak zrazu nie. Tým až od 1. 1. 2026. Ľuďom ste zvýšili dane neúmerným spôsobom, každá jedna vec pôjde budúci rok hore, ale už budúci rok im neviete zvýšiť minimálnu mzdu. Je to obrovská hanba, čo tu robíte. A verím, že ľudia na Slovensku to všetci sledujú a verím, že v ďalších voľbách vám to zrátajú.
19. schôdza NR SR - 14.deň - A. dopoludnia
Dátum: 2024-10-03
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

168. Keďže sme už tesne pred hlasovaním a asi nezvrátime rozhodnutie Fica, Danka, Šutaja Eštoka, Huliaka, ja sa chcem opýtať vládnych poslancov, vládnych poslancov, ktorí budú mať to rozhodnutie na svojom prste o pár minút, vy nemáte vo svojich rodinách, vo svojom okolí, vo svojom susedstve chudobnejšie rodiny, ktoré majú deti so zdravotným znevýhodnením, ktoré sú nevyliečiteľne choré, ktorým nemá kto pomôcť? Vy takýmto rodinám potrebujete brať aj to posledné? Stojí vám to za to? Bankám lejete miliardy, ministrom navyše tisíce eur mesačne na platoch, Ficovi doživotnú rentu so šoférom plus 6-tisíc eur mesačne na plate. A rodinám, chorým deťom idete zobrať aj to posledné. Nemáte žiadne svedomie, nemáte tú silu, že by ste prišli a povedali, že neberte aspoň tým najslabším? Aspoň tých najslabších, tých chorých, tí, čo si nevedia pomôcť sami, aspoň tých nezdierajte. To nemáte tú silu to povedať? Ste fakt takíto vazali, že čo vám povie Fico to musíte urobiť, že čo vám povie Huliak to musíte spraviť, s Dankom, že keď sa na koaličnej rade dohodnú Šutaj Eštok s Ficom, s Dankom, že vy musíte všetci poslušne stláčať tie knofliky. Neberte tým chudobným, tým chorým, tým, čo majú tak málo. Majte svedomie! Hovoríte si, že ste sociálni demokrati, tak tak konajte.
19. schôdza NR SR - 14.deň - A. dopoludnia
Dátum: 2024-10-03
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

148. Ďakujem za vaše vystúpenie, pán Hlina. Veľmi dobrý... veľmi dobre ste poukázali na to, čo sa vlastne ide udiať v tomto pléne za chvíľočku, ale vidíme, že vládni poslanci oni už sa nevedia dočkať, kedy to skončí, nevedia sa dočkať obedíkov a nevedia sa dočkať, kedy zvýšia dane občianskym združeniam, charitám, neziskovkám. Všetkým tým združeniam, ktoré pomáhajú chorým, ktorí pomáhajú tým najslabším, onkologickým pacientom, tí ktorí to robia mnohokrát zadarmo, tak týmto idú zvyšovať dane! Týmto idú brať! A na druhej strane bankám, finančným skupinám, nech sa páči, jedna miliarda do gágora. Toto je sociálna demokracia páni zo SMER-u, HLAS-u?! Toto ste chceli?! Toto ste sľubovali voličom pred voľbami?! Toto sa, toto je v súlade s výrokom vášho guru dona Roberta Fica, že on má rád finančné skupiny a banky ako koza nôž? Že sa nehanbíte! Najslabším, občianskym združeniam, neziskovkám, tí, čo dennodenne pomáhajú veľakrát zadarmo, tým idete brať, tým, čo pomáhajú postihnutým deťom, onkologickým pacientom, tým idete brať a naliať miliardu eur bankám do gágora. Blahoželám vám, sociálna demokracia v praxi na Slovensku! Toto ste vy. (Potlesk.)
19. schôdza NR SR - 13.deň - A. dopoludnia
Dátum: 2024-10-02
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

30. Ďakujem, Jozef, za tvoje vystúpenie. Samozrejme, že nepáči sa to smerákom, nepáči sa to Kamenickému, nepáči sa im, keď im pripomínaš v emóciách ich klamstvá, ich neschopnosť, ich amaterizmus, ale toto je veľmi dobré, čo spomínal aj môj predrečník, že, a hovoril to aj Jožo Pročko v podstate, že oni majú takú mantru. Smeráci majú takú naučenú mantru, že keď prídeme do vlády, tak budeme sa vyhovárať na tie predchádzajúce vlády. Pamätáte si, keď Fico prišiel do vlády po Dzurindovi? No za všetko mohol Dzurinda. Dzurinda sem, Dzurinda tam, neschopný Dzurinda, oni to Dzurinda, za všetko mohol vtedy Dzurinda. Do každej jednej relácie, čo chodil Fico, za všetko mohol Dzurinda, keď nastúpil po Dzurindovej vláde. Potom prišiel rok 2012, SaS-ka, Sulík rozbili Radičovej vládu, prišiel Fico vo veľkej forme, samozrejme, kto mohol za všetko zlé? Radičová a Radičová môže za všetko a za verejný dlh a za neschopnosť a nemocnice a diaľnice a Radičová, Radičová, Radičová na každej tlačovke, v každej relácii, v každej tlačovej správe. No a čo sa deje teraz? Čo vymysleli soudruzi v SMER-e? No za všetko môže kto? No Matovič, Heger, Ódor. Dokolečka, dokolečka, dokolečka tá istá pesnička. Lenže, pán Kamenický, vy ste už rok vo vláde. Pán Kamenický, haló! Dobré ránko! Vy ste rok vo vláde! 1,6 miliardy zaťatá sekera v roku 2023, Lacko Kamenický, a teraz idete ožobráčiť ľudí o 2,7 miliardy eur. Že vám nie je hanba?! Však ľudia nie sú sprostí, ľudia to vidia, to je stará pesnička toto!
19. schôdza NR SR - 13.deň - A. dopoludnia
Dátum: 2024-10-02
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

20. Ďakujem pekne, pán poslanec Sabo, za vaše vystúpenie. S veľa vecami, čo ste hovorili, sa dá súhlasiť. Myslím si, že táto vláda okrem toho, že pomáha zločincom, pomáha oligarchom, pomáha svojim kamarátom, pomáha jednoducho znižovať tresty za korupciu, pomáha znižovať tresty za ekonomickú trestnú činnosť, vôbec nemyslí na rozvoj, vôbec nemyslí na životné prostredie, vôbec nemyslí na vedu, výskum, na to, aby sa tá krajina niekde pohla, aby sme boli konkurencieschopní. No a potom si spomenú, že zrazu ľudia nechcú platiť dane, potom zrazu zistia, že keď sa urobí nejaká razia v nejakom bare, ako to urobil pán minister Kamenický, že sa nevydávajú bločky, potom oni sú zhrození z toho, že čo sa tu vlastne deje. Tak na jednej strane znižujú tresty, robia všetko pre to, aby ľudia neplatili dane, aby sa tomu vyhýbali, aby jednoducho si povedali, však čo, keď nebudeme vydávať bločky, nič sa nám nestane. A potom je pán Kamenický zhrozený, že niekto nevydáva bločky. Dobré ráno, pán minister! Čiže treba si naliať čistého vína, treba si povedať, čo ste tu rok robili. Treba si povedať, akú sekeru ste zaťali v roku 2023, keď ste prišli k moci, 1,6 mld., pán minister Kamenický, môžete ukazovať prstom, koľko chcete, vaším prštekom. Oklamali ste ľudí pred voľbami, sľubovali ste svetlejšie zajtrajšky, stop zdražovaniu, znížené ceny energií, že nebudete brať žiadne sociálne štandardy, a teraz idete ľudí okradnúť, ožobráčiť o 2,7 mld. eur, pán minister. 2,7 miliardy idete ľuďom zobrať. Hanba!
19. schôdza NR SR - 12.deň - B. popoludni
Dátum: 2024-10-01
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

8. Ďakujem pekne. Ja by som chcel, Igor, upozorniť, alebo upriamiť pozornosť na to, čo si hovoril, hlavne čo sa týka toho deficitu, alebo ako tie vlády hospodárili, lebo oni veľmi radi, pán minister Kamenický, on si myslí, že on tu príde, povie nejaké čísla, marketingové vety a on si myslí, že celé Slovensko mu zožerie to, že za tri roky sa tu zhumpľovali verejné financie. Ale už nebude hovoriť o tom, že trinásť rokov vládne SMER, už nebude hovoriť o tom, ako, v akom stave zanechali financie v roku 2019, už nebude hovoriť o tom, ako Saková s Pellegrinim, keď nevedeli, že ich mikrofóny sú zapnuté, hovoria o tom, že fúha, ale to bude drahé, keď príde ten covid, a druhý hovorí, no ale to už oni si budú hľadať na to peniaze, o tomto už pán minister Kamenický nehovorí. Ale čuduj sa svete, keď si porovnáme deficity za vlád OĽANO, vtedajšie OĽANO, teraz hnutia SLOVENSKO a porovnáme si deficity, ktoré si plánujú páni zo SMER-u s pánom ministrom Kamenickým, tak niečo tu nesedí. Ako je možné, že SMER, pán Kamenický s Robertom Ficom plánujú oveľa väčšie deficity verejných financií? Ako je to možné? Veď nemajú ani pandémiu, nemajú ani vojnu, nemajú ani energetickú krízu, ani takúto vysokú infláciu. Ako je to možné, pán Kamenický? Vysvetlite to ľuďom. A vysvetlite ľuďom sľuby Fica, Danka a Pellegriniho. Na bilbordoch Fico hovoril, že nikdy nevezmú ľuďom sociálny štandard, nikdy. Danko hovoril, poďme spolu zastaviť zdražovanie. A Pellegrini hovoril, stop zdražovaniu. Chcete lacnejšie potraviny? Voľte HLAS. Chcete lacnejšie energie? Voľte HLAS. Prečo si nestojíte za svojimi sľubmi, pán Kamenický? Prečo ľudí klamete?
15. schôdza NR SR - 11.deň - B. popoludní
Dátum: 2024-06-27
Poslanec: Šimečka, Michal (PS)
Druh vystúpenia: Vystúpenie s faktickou poznámkou

129. Ďakujem veľmi pekne, pán predsedajúci. Viacerí moji kolegovia sa pokúšali opísať absurditu toho, čo tu vidíme vo vzťahu k legislatívnemu procesu metaforami na stavbu domu alebo hrajúcimi sa deťmi, alebo absurdnou drámou, ale v zásade to, ako tie udalosti popísala Zora Jaurová, je to najlepšie, čo sa dá urobiť, iba povedať, čo krok po kroku sa udialo, ono je to absurdné samo osebe. Ja by som chcel možno konštruktívne prispieť, pokiaľ sa bavíme o tom procese, si pamätám z Európskeho parlamentu takú procedúru, že pokiaľ ide o pozmeňovací návrh vo finálnom štádiu toho legislatívneho procesu, čo bol aj tento prípad, keďže sú tam všetky tieto riziká, tak je taká možnosť, že ak sa v pléne postaví 40 europoslancov, postaví fyzicky, tak sa o tom nemôže hlasovať. A to je presne preto, aby sa zabránilo takýmto na poslednú chvíľu a veľmi narýchlo ušitým škodlivým zmenám, možno niečo na zamyslenie do rokovacieho poriadku. Ale chcel som sa aj k tomu obsahu vyjadriť veľmi krátko. Lebo počúval som včera tú debatu veľmi pozorne a absolútne som nepochopil, prečo vlastne sa ide meniť zákon o Audiovizuálnom fonde. Čo je na ňom, čo je ten problém, ktorý sa snaží vládna koalícia, resp. strana SaS riešiť. Lebo ten fond podľa všetkého funguje dobre a dokonca ani z mocenského hľadiska mi to neni jasné, lebo bolo mi jasné, prečo potrebujete ovládnuť FPU, lebo nejakí vám blízki ľudia asi nedostali dotácie a nepáči sa vám, ako sa tie dotácie rozdávajú. Bolo jasné, prečo chcete ovládnuť RTVS, aby ste mali vám bližšie a politicky naklonené spravodajstvo. Ale tu mi to ani neni jasné, o čo vám ide mocensky, lebo veď žiadny film, a sám ste to priznal, pán Michelko, napríklad Sviňa alebo Únos nebol financovaný cez AVF. Naozaj, naozaj nechápem ani po tých hodinách diskusie, že... (Prerušenie vystúpenia časomerom.)
22. schôdza NR SR - 6.deň - B. popoludni
Dátum: 2024-10-29
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

116. Ďakujem, milí kolegovia, za záujem o osudy učiteľov, pedagógov. Sabatický rok, nemáme na to prostriedky, učitelia sú v zásade ľudia, ktorí žijú veľmi striedmo a nemajú vytvorenú na to rezervu, aby si mohli dovoliť sabatický rok, a my nemáme v rozpočte toľko peňazí, aby sme tých učiteľov udržali na sabatickom, teda na nejakom pobyte alebo na nejakej prestávke, kde zregenerujú. Čiže je to síce pekná vec, ale nemáme na to peňáze. A peniaze sú, ako vieme, veľmi drahé. No a potom druhá vec, zrušenie tých školení, poviem za štvrťstoročnú prax, že väčšina tých školení mi do života veľa nepriniesla a ani pedagógom, ale sú školenia, sú vzdelávania, ktoré sú pre pedagógov prospešné, ale inštitúcií všelijakých vzdelávacích vyrástlo ako húb po daždi a mnohokrát je to školenie pre školenie, preto aby sa naplnila litera zákona, ale ten posun pedagóga, ktorý absolvoval školenie, je veľmi často otázny a v mnohých prípadoch nemá žiaden prínos. Čiže to vzdelávanie je potrebné. Každý šikovný človek, ktorý chce rásť, tak musí pozerať, ako ide svet a čo je nové vo svete, ale my nezachytávame na tých školeniach trendy. Veľmi často sú tie školenia o rôznych hrách a o rôznych aktivitách, ktoré reálne pedagógovi nepomôžu rásť, čiže určite by som tento systém zjednodušil, neurobil, nerobil ho povinným a tie peniaze, ktoré sú po prvej, po druhej atestácii, ja by som dal rovno pedagógom ako základnú zložku mzdy, lebo tá, ktorá je teraz, je z môjho pohľadu nehumánna. To, čo sme urobili my učiteľom a ako sme ich vytlačili na okraj, je proste katastrofa a vráti sa nám to.
22. schôdza NR SR - 3.deň - B. popoludni
Dátum: 2024-10-24
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

111. Tak ja sa celkom vždy teším na prácu vo výbore pre vzdelávanie, lebo tam veľmi často počúvam odborné a veľmi korektné argumenty. V tomto prípade tak trošku ste si možno protirečil, že nestoja proti sebe. Oni nestoja proti sebe ako súperi, oni len sú financovaní z toho istého balíka. Keď zoberieme kompetenciu materským školám alebo školským zariadeniam, tie peniaze presunieme na ministerstvo školstva, tak vlastne o tento balík peňazí prichádzajú tie samosprávy. A ja ZMOS nevnímam ako nejakého nepriateľa. To je jedno veľmi seriózne združenie miest a obcí a mestá a obce sú organizácie, ktoré najlepšie alebo ešte lepšie ako štát hospodária. Oni nemôžu hospodáriť so stratou, oni nevytvárajú deficit. Oni musia mať každý rok vyrovnané hospodárstvo a stále majú menej a menej peňazí a viacej a viacej roboty. Čiže my v KDH si veľmi, veľmi vážime, práve naopak, ZMOS pokladáme za seriózneho partnera. Ja hovorím o tej rovnici, kedy peniaze, o ten istý balík peňazí tieto dve inštitúcie musia súťažiť. A ja do budúcna vidím toto ako veľké ohrozenie nejakého napredovania a skvalitňovania školstva. Toto ja vidím ako problém a ako problém výhľadový, ktorý nie je len dnes, ale ktorý nás bude brzdiť, ak to nezmeníme do budúcna a zahatí zlepšovanie školstva, ktoré momentálne máme na Slovensku mizerné. Tie naše školské výsledky a všetky merania a všetko, čo v školstve robíme, ušiel nám vlak, celý svet je pred nami a toto potrebujeme dobehnúť. Ďakujem.
22. schôdza NR SR - 2.deň - B. popoludni
Dátum: 2024-10-23
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

98. Ja sa teším záujmu pána Galka o vnútorné záležitosti KDH. Chcem povedať, že miesto v jednotlivých výboroch je vecou poslaneckých klubov. To nebolo vecou konkrétnych poslancov, ale najprv poslaneckých klubov a toto miesto pripadlo klubu KDH, teda politickej strane a politickému klubu KDH. Nikto z nás nemal záujem nejakým spôsobom eliminovať alebo poslať preč Martinku, ale musím povedať a ešte raz zdôrazniť, že toto je vnútorná záležitosť KDH, pán Galko. Vy ste mali možnosť ovplyvňovať život inej politickej strany alebo politického klubu a tiež ste vystúpili z neho a túto možnosť ste stratili. Martinka sa sama rozhodla odísť a ten dôsledok je taký, že stráca potom tie veci, ktoré súviseli s klubom. Napríklad Martinka už nechodí k nám do našej klubovej miestnosti, do našej kancelárie, aj keď tam mala stoličku, o ňu prišla. Nie pretože by sme jej ju zobrali, ale ona sa tak rozhodla. A presne takým istým spôsobom prichádza o miesto, o miesto vo výbore a to, ako sa s ňou my dohodneme, kádeháci, to je predmetom našich vnútorných dohôd, do ktorých, s prepáčením, vás, pán Galko nebudeme púšťať a ak by sme stáli o nejakú vašu radu, tak sa prídeme opýtať. Keďže sme sa neprišli opýtať, asi o to nestojíme a asi by bolo korektné, aby ste nám to nechali si vysporiadať sami pred sebou a pred Martinkou. Je to naša vnútorná záležitosť a týmto by som to uzavrel. Ďakujem.
19. schôdza NR SR - 10.deň - A. dopoludnia
Dátum: 2024-09-26
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

44. Pán kolega Hajko, ja oceňujem veľmi fundované vystúpenie a chcem povedať, že vláda spomínala už pred rokom, koľko a ako chce konsolidovať alebo v akej miere chce konsolidovať v tomto roku. A preto nerozumiem celkom tomu, že prečo sa bavíme o tom skrátenom konaní, prečo sa k tejto veci, k tejto veľmi dôležitej spoločenskej veci nevyjadrili všetci odborníci, ktorí sú na to povolaní. Na poslednú chvíľu pozval pán premiér aj predstaviteľov opozície za okrúhly stôl, aby hneď, hneď pár hodín nato, alebo pár dní nato ste prišli s návrhom, ktorý nijakým spôsobom nezohľadnil žiadne návrhy alebo filozofiu prípravy tejto racionalizácie alebo tohto šetrenia, ktoré, ako aj poukázal Jozef Hajko, je celé postavené na tom, že tú ťarchu splácania dlhu prenášame na obyvateľov. A v tomto vašom zámere vôbec nevidno, vôbec nevidno opatrenia, ktoré by šetrili výdavky na strane štátu. A je dôležité, že si to povedal už teraz, lebo z tohto pohľadu nie sú relevantné dôvody na skrátené legislatívne konanie a takisto dáva oveľa väčší zmysel spojiť túto debatu s prípravou štátneho rozpočtu, ktorého sa vlastne táto konsolidácia bytostne dotýka. Takže ešte raz, kolega Jozef Hajko veľmi fundovane a tak, ako som na tvoje vystúpenia zvyknutý, malo to hlavu aj pätu a bolo to odborné a vyčíslené. Ďakujem za to.
19. schôdza NR SR - 8.deň - A. dopoludnia
Dátum: 2024-09-24
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

24. Ďakujem za slovo. Pani kolegyňa, interrupcia nie je správny pojem, interrupcia znamená niečo prerušiť a prerušené, v prerušenom sa dá pokračovať. V tomto prípade sa pokračovať nedá, to je abort alebo potrat, keď už ideme do detailov. Či sa máme venovať iným veciam, pani kolegyňa, ani Ústavný súd by tu nebol, ani parlament by tu nebol, ani my by sme tu neboli, keby nebolo života. Najväčší, najväčšia hodnota pre ľudstvo je život, a o tom keď sa bavíme päť hodín, tak je to málo. Ak zachránime jediný ľudský život a bavili by sme sa tu aj stovky hodín, tak to stojí za, lebo ľudský život je nevyčísliteľný. A ešte zareagujem na to, že tie výdobytky feminizmu, tie, tie stáročia boja žien za to, aby mali podobné práva alebo rovnaké práva ako muži, aby mali rovnako zaplatené, aby dostali rovnako starostlivosť, aby mali rovnaké volebné právo, to sú dobré veci, to sú veci, ktoré hovoria o tom, že sme ľudstvo a nebudeme robiť rozdiel medzi mužom a ženou, a preto neexistuje téma, ktorá je čisto ženská alebo čisto mužská. Zaznelo tu niekoľkokrát, že nebavme sa o tom, to je ženský problém, nech si to vyriešia ženy . Ja sa voči tomu ohradzujem. Ja som zákonodarca zvolený ľuďmi a my spolu máme hľadať, empaticky navzájom sa počúvať a nachádzať najlepšie riešenia, spolu muži a ženy. Toto nie je problém žien, toto je problém ľudstva a toto je téma ľudstva. Tak ako každá žena má rovnaké práva ako muž, tak neposielajte mužom preč z tejto sály vtedy, keď, keď sa hovorí o potratoch, lebo toto je vec, ktorá sa týka celého ľudstva, nám na živote záleží a budeme o tom diskutovať a budeme sa snažiť ochrániť každý jeden život a áno, takým spôsobom, že začneme pomáhať ženám. V tomto sa určite zhodneme. Ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

138. Ďakujem za slovo, pán predsedajúci. Ja s bázňou som sa prihlásil teraz, lebo pre mňa prehovoril človek, ktorý je velikánom nášho parlamentarizmu a vidím tu takú istú paralelu v jednej veci, ktorú povedal. V 89-tom nastúpené politburo a Miloš Jakeš tam čítal o tom, že Zagorka, veď to je hezká holka, ale víte kolik bere? 600-tisíc českých korún bere, či československých. Čiže Miloš Jakeš a mne sa zdá, že robíme dneska toto isté. Ale jednu dôležitú vec, ktorú chcem povedať nám všetkým, aj vám všetkým. Ak si toto dneska osvojíme, tak je s nami všetkými amen. Ak dneska prijmeme to, tú argumentáciu pána Gašpara, že mohol mať vplyv na čerpanie dotácií, nie svojich, on sebe nedával nič, ale mohol mať vplyv na čerpanie dotácií, teda mohol byť, že mohol byť v konflikte záujmov, preto musí skončiť. Lebo nadácia jeho mamy a nadácia jeho manželky. Uvedomte si, že ak toto prijmeme, drahí kolegovia, kolegyne, lebo tieto vlády sa budú meniť, ale toto bude precedens, na základe ktorého raz budú môcť vyhodiť hociktorého z nás alebo z vás. Lebo mohol byť v konflikte záujmov. Nie, že bol. My nevieme, či bol, lebo tu nezazneli dôkazy, že podpredseda parlamentu bral peniaze, obohatil sa, zdefraudoval verejné financie a preto patrí mu, aby odstúpil. Ale toto tu nezaznelo. Mohol by. Ak toto prijmete páni, veď si pílime konár pod sebou. Nás budú naháňať za to, že moja mama alebo tvoja babka niečo mohla. Veď to je... (Prerušenie vystúpenia časomerom.)
20. schôdza NR SR - 1.deň - B. popoludní
Dátum: 2024-09-12
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

80. Ďakujem za slovo. Celkom tomu nerozumiem, pán Glück. Vy sa odvolávate na nejaký audit, ktorý nám nezverejníte, a vy sám ste z neho vyčítal, že matka toho, koho idete odvolať alebo jeho partnerka, že podľa vás čerpali z dotácií nad mieru únosnosti. Ako vy ste sa pasovali za sudcu alebo za generálneho hodnotiteľa projektov? To je prvá vec. Čiže na to sú presne určené postupy, orgány, existujú ex ante kontroly, potom existujú ex post kontroly, čiže pred-po, existuje vyúčtovanie a potom v prípade nejakého pochybenia postihy. Ale veď vy, to nemôžte byť vy, aby ste vy súdili, že čo je, alebo nie je nejaká hranica únosnosti. To je jedna vec. A druhá vec, vy obviňujete niekoho, kto tu dneska nesedí a nevie sa vôbec brániť. Veď vy môžte posplietať, porozprávať, alebo niečomu nerozumieť a dať to tu do súvislostí a idete odvolávať syna alebo partnera za to, čo vy si myslíte, že niekto urobil nad hranicu únosnosti. Veď to sú chiméry, to sú, to sú nafúknuté bubliny, to nie, to nie sú argumenty. A nie je to vôbec férové, už to, to, čo povedala pani Kosová. Veď vy útočíte na tie ženy bez toho, aby sa ony mohli brániť. Prestaňte s tým konečne a dajte nejaký relevantný argument na stôl. Ďakujem. (Potlesk.)
19. schôdza NR SR - 1.deň - A. popoludní
Dátum: 2024-09-10
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

111. Ďakujem za faktické, na niektoré z nich zareagujem. Pán Janas, ja to neberiem ako boj ZMOS-u a školstva, to už som vám vysvetlil. A to slovo že ulievanie peňazí, to som nepoužil, ani si to takto nemyslím. Ja si skôr myslím, že vy máte kopec roboty a vám tej roboty pribúda a peňazí nie. Ten daňový bonus vás pomaly poslal do kolien a teraz musíme cez peniaze nielen od fyzických osôb, cez dane z fyzických, ale aj právnických osôb vám posielať peniaze naviac, aby ste vôbec zvládli svoje kompetencie. Ja hovorím o tom, že toto sa musí oddeliť. Ale keď ste počúvali pozorne pani Kosovú, ona vám povedala, na centrum voľného času pošle, pošle štát, poviem, sto eur, hej, na dieťa. Ale od mnohých starostov ja ako riaditeľ som dostal päť-šesť eur za rok, alebo, alebo jedno euro na mesiac. Tak uleje, alebo neuleje, hej? Ja nehovorím o ulievaní. A sú materské školy povedzme niekde na, u nás sa financovali v Bardejove nad rámec toho príspevku tých zhruba tritisíc eur, povedzme mesto dávalo tritisícdvesto, ale v inom meste to bolo len dvetisícpäťsto eur. Čiže vám slúži ku cti, že ako človek zo samosprávy ste dávali pozor na tie školy a dali ste im presne toľko, koľko potrebujú, aby žili svojím životom, normálnym životom. Veľa samospráv to tak robí, ale sú samosprávy, ktoré sú úplne podfinancované, sú v dlhoch alebo majú iné problémy, iné priority a vtedy ony majú tú kompetenciu, to viete sám dobre, že, lebo toto je, toto je originálny príjem mesta a obce a vy si s ním môžte cez VZN-ko robiť v podstate, čo chcete, vy si ten normatív nastavíte. Čiže v tomto sa nemýlime. A, pán Habánik, polkrok alebo fázovanie, ja súhlasím, že to nie je také jednoduché, ale očakával som, že aspoň pri tých materských školách že proste pôjdeme, že to dáme celé a že to nebudeme ďalej pre materské školy komplikovať. Ale ďakujem za faktickú. Všetko dobré.